A BIZOTTSÁG HATÁROZATA
(2007. március 23.)
az egyes harmadik országokban előforduló magas patogenitású madárinfluenzával kapcsolatban a fogságban élő madarak behozatalára vonatkozó egyes védekezési intézkedésekről szóló 2005/760/EK határozat módosításáról
(az értesítés a C(2007) 1259. számú dokumentummal történt)
(EGT vonatkozású szöveg)
(2007/183/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (2) és különösen annak 18. cikke (7) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (3) és különösen annak 22. cikke (6) bekezdésére,
mivel:
(1)
Délkelet-Ázsiában 2004-ben, egy magas patogenitású vírustörzs által okozott madárinfluenza-járvány kitörését követően a Bizottság a betegséggel kapcsolatban számos védekezési intézkedést fogadott el. Ezeket az intézkedéseket többek között az egyes harmadik országokban előforduló magas patogenitású madárinfluenzával kapcsolatban a fogságban élő madarak behozatalára vonatkozó egyes védekezési intézkedésekről szóló, 2005. október 27-i 2005/760/EK bizottsági határozat tartalmazza (4). E határozatot jelenleg 2007. március 31-ig kell alkalmazni.
(2)
A baromfin kívüli egyéb madárfajok behozatalára irányadó állat-egészségügyi követelmények, állat-egészségügyi bizonyítványok és karanténfeltételek megállapításáról szóló, 2000. október 16-i 2000/666/EK bizottsági határozat (5) megállapítja a határozatban megnevezett, baromfin kívüli egyes egyéb madárfajok behozatalára vonatkozó állat-egészségügyi követelményeket, illetve az ilyen madárfajok karanténba helyezésének követelményeit.
(3)
Az Európai Élelmiszer-biztonsági Hatóság (EFSA) állategészségügyi és állatjóléti kérdésekkel foglalkozó bizottsága (AHAW) 2006. október 27-én tudományos véleményt fogadott el a baromfin kívüli egyéb vadon élő madarak Közösségbe irányuló behozatalával összefüggő állat-egészségügyi és állatjólléti kockázatokról (a továbbiakban: a vélemény). A vélemény több olyan területet is meghatároz, ahol az e madarak behozatalára irányadó közösségi állat-egészségügyi feltételek módosításával számottevően csökkenne az ilyen behozatalokkal kapcsolatos egészségügyi kockázat. A véleményre alapozva felülvizsgálták az ilyen behozatalokra vonatkozó állat-egészségügyi feltételeket, valamint hatályon kívül helyezték a 2000/666/EK határozatot, amelynek helyébe a 318/2007/EK bizottsági rendelet (6) lépett.
(4)
Mivel a 318/2007/EK rendeletben előírt új állat-egészségügyi feltételek a jelenleg hatályban lévő feltételeknél szigorúbbak, a rendelet 2007. július 1-je előtt nem lép hatályba, hogy így az ilyen madarakat a Közösségbe importáló tagállamoknak és harmadik országoknak legyen idejük alkalmazkodni az új intézkedésekhez.
(5)
Figyelembe véve azonban a véleményt és a madárinfluenzával kapcsolatos jelenlegi nemzetközi állat-egészségügyi helyzetet, az ilyen madarak behozatala szigorú behozatali követelmények nélkül nem történhet meg.
(6)
A 2005/760/EK határozatban előírt védekezési intézkedéseket ezért 2007. június 30-ig továbbra is alkalmazni kell. Ennek megfelelően az e határozat alkalmazásának határidejét módosítani kell.
(7)
A 2005/760/EK határozatot ennek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/760/EK határozat 6. cikkében a „2007. március 31.” dátum helyébe a „2007. június 30.” dátum lép.
2. cikk
A tagállamok az e határozatnak való megfelelés érdekében haladéktalanul meghozzák a szükséges intézkedéseket, és kihirdetik azokat. Erről haladéktalanul tájékoztatják a Bizottságot.
3. cikk
Ennek a határozatnak a címzettjei a tagállamok.
Kelt Brüsszelben, 2007. március 23-án.